1.Johdanto

Tässä vuotta 2018 koskevassa lisätalousarvioesityksessä (LTE) nro 5

-peruutetaan sekä maksusitoumus- että maksumäärärahojen osalta varaus, joka koskee liittymistä valmistelevasta välineestä (IPA II) Turkille osoitettavaa tukea, koska ehto, jonka Euroopan parlamentti ja neuvosto ovat asettaneet varauksessa olevien varojen vapauttamiselle, ei ole täyttynyt;

-lisätään Euroopan naapuruusvälineen (ENI) maksusitoumusmäärärahoja, jotta voidaan rahoittaa keskisen Välimeren muuttoreittiin liittyviä lisätoimia ja kattaa osa 24 ja 25 päivänä huhtikuuta 2018 pidetyssä Syyrian ja sen lähialueiden tulevaisuutta käsitelleessä Bryssel II -konferenssissa annetusta rahoituslupauksesta;

-lisätään humanitaarisen avun maksumäärärahoja, jotta voidaan kattaa maksusitoumusmäärärahoihin tehdystä lisäyksestä seurauksena olevat ennakkomaksut; määrärahat kyseistä vuonna 2017 tehtyä lisäystä varten otettiin hätäapuvarauksesta ja vuoden lopussa siirretyistä määrärahoista;

-muutetaan innovoinnin ja verkkojen toimeenpanoviraston (INEA) henkilöstötaulukkoa WiFi4EU-aloitteen huomioon ottamiseksi.

Kokonaisuutena tarkasteltuna tällä lisätalousarviolla ei ole vaikutusta talousarvioon.

2. Liittymistä valmistelevasta välineestä (IPA II) Turkille osoitettavaa tukea koskevan varauksen peruuttaminen

Vuoden 2018 talousarviomenettelyssä Euroopan parlamentti ja neuvosto päättivät ottaa varaukseen 70 miljoonaa euroa maksusitoumusmäärärahoja ja 35 miljoonaa euroa maksumäärärahoja budjettikohdassa 22 02 03 01 ”Tuki poliittisille uudistuksille ja niihin liittyvälle lainsäädännön asteittaiselle mukauttamiselle unionin säännöstöön”. Tästä budjettikohdasta katetaan liittymistä valmistelevasta välineestä (IPA II) Turkille osoitettava tuki.

Edellä mainittujen määrien vapauttamiselle on asetettu seuraava ehto: ”Määräraha vapautetaan varauksesta, kun Turkki toteuttaa mitattavissa olevia riittäviä parannuksia oikeusvaltion, demokratian, ihmisoikeuksien ja lehdistönvapauden alalla komission vuosikertomuksen mukaisesti.”

Huhtikuun 17 päivänä 2018 julkaistussa Turkkia koskevassa vuotuisessa komission kertomuksessa todetaan yksiselitteisesti, ettei Turkissa ole saatu aikaan mitattavissa olevia parannuksia. Kertomuksen mukaan tilanne on pikemminkin se, että Turkki jatkaa etääntymistään Euroopasta etenkin, koska se ei edelleenkään ole toteuttanut riittäviä toimia oikeusvaltion, demokratian eikä ihmisoikeuksien aloilla. Edelleen voimassa oleva poikkeustila, joka julistettiin 15 päivänä heinäkuuta 2016 tehdyn vallankaappausyrityksen jälkeen, ja sen nojalla toteutetut laajamittaiset toimet ovat johtaneet kansalaisoikeuksien ja poliittisten oikeuksien, myös sananvapauden ja kokoontumisvapauden, vakavaan rajoittamiseen. Oikeuslaitoksen riippumattomuutta ja oikeutta oikeudenmukaiseen oikeudenkäyntiin on heikennetty merkittävästi, ja kansalaisyhteiskuntaan kohdistuvat paineet ovat kasvaneet. Poikkeustilan julistamisen jälkeen yli 150 000 henkilöä on pidätetty. Pidätettyjen joukossa on yli 150 toimittajaa.

Vuotuisen kertomuksen julkaisemisen jälkeen ei ole ollut havaittavissa, että edellä mainitut suuntaukset olisivat kääntyneet.

Euroopan parlamentin ja neuvoston asettama ehto ei näin ollen ole täyttynyt. Komissio esittää sen vuoksi, että kaikki varauksessa olevat määrät (sekä maksusitoumus- että maksumäärärahat) peruutetaan, että kyseisiin määriin liittyvät huomautukset poistetaan talousarvion selvitysosasta ja että peruutetut määrät käytetään Euroopan naapuruusvälineen ja humanitaarisen avun määrärahojen kasvattamiseen.





euroa Budjettikohta Nimi Maksusitoumusmäärärahat Maksumäärärahat 40 02 41 Jaksotetut määrärahat (varaus, joka liittyy budjettikohtaan 22 02 03 01 – Liittymistä valmisteleva tukiväline – Tuki poliittisille uudistuksille ja niihin liittyvälle lainsäädännön asteittaiselle mukauttamiselle unionin säännöstöön) –70 000 000 –35 000 000 Yhteensä –70 000 000 –35 000 000

3. Euroopan naapuruusvälineen maksusitoumusmäärärahojen kasvattaminen

Komissio esittää, että Euroopan naapuruusvälineen maksusitoumusmäärärahoihin tehdään 70 miljoonan euron lisäys, jotta voidaan rahoittaa keskisen Välimeren muuttoreittiin liittyviä kiireellisiä lisätoimia ja kattaa osa 24 ja 25 päivänä huhtikuuta 2018 pidetyssä Syyrian ja sen lähialueiden tulevaisuutta käsitelleessä Bryssel II -konferenssissa annetusta rahoituslupauksesta. Nämä lisämäärärahat on tarkoitus osoittaa EU:n Afrikka-hätärahaston Pohjois-Afrikkaa koskevaan osioon ja EU:n Syyria-erityisrahastoon.

Summasta 28 miljoonaa euroa on tarkoitus siirtää EU:n Afrikka-hätärahaston Pohjois-Afrikkaa koskevaan osioon ja käyttää osiossa olevan 225 miljoonan euron rahoitusvajeen poistamiseen. Tämä rahoitusvaje koskee vuosia 2018 ja 2019, ja se on vahvistettu kahdessa viimeksi annetussa Euroopan muuttoliikeagendaa koskevassa edistymiskertomuksessa. Syyrian osalta suurin osa lisärahoituksesta käytetään tukemaan haavoittuvassa asemassa olevien Libyaan tahtomattaan jääneiden muuttajien vapaaehtoista paluuta. Vaikka laittomien rajanylitysten kokonaismäärä on vähentynyt vuonna 2018, Marokosta ja Tunisiasta Eurooppaan pyrkivien määrä lisääntyy. Tämän vuoksi tarvitaan lisää tukea toimiin, joilla voidaan puuttua sääntöjenvastaisen muuttoliikkeen perimmäisiin syihin Tunisiassa ja tukea Marokon kotouttamisstrategian tehokasta toteutusta.